text:
възможно. Както за CDCF, така и за LDWS, техническата служба трябва да оцени комплекта документи, за да покаже, че неволните маневри на водача в рамките на параметрите на изпитването на поддържането на лентата за движение (по-специално скоростта на напречно отклонение) няма да доведат до автоматично потискане на системата.
 3.3.2.
 Автоматичното потискане на ELKS е разрешено и в ситуации, когато помага друг водач или се намесват автоматизирани функции за управление на кормилната уредба (т.е. функция за автоматично управление на кормилната уредба, аварийна функция за управление или автоматизирано поддържане в границите на пътната лента), които управляват страничното движение на превозното средство или други функции, свързани с безопасността (т.е. които могат да променят динамичното поведение на превозното средство като AEBS, ESC и др.). Тези ситуации се обявяват от производителя като част от одита на безопасността.
 3.4.
 Разпоредби за периодичните прегледи за проверка на техническата изправност
 3.4.1.
 За целите на периодичните прегледи за проверка на техническата изправност на превозните средства трябва да е възможно да се проверят следните характеристики на ELKS:
 1)Правилното ѝ експлоатационно състояние чрез визуална проверка на състоянието на предупредителния сигнал за неизправност след задействане на контактния ключ на превозното средство и проверка на крушките. Когато предупредителният сигнал за неизправност се показва в общо пространство (зоната, в която могат да бъдат показани две или повече информационни функции/символи, но не едновременно), първо трябва да се провери, че общото пространство е в изправно състояние, преди да се извърши проверка на състоянието на предупредителния сигнал за неизправност;
 2)Правилното ѝ функциониране и целостта на софтуера чрез използването на електронен интерфейс на превозното средство, като посочения в точка I, подточка 14 от приложение III към Директива 2014/45/ЕС
 1
 , когато техническите характеристики на превозното средство го позволяват и са предоставени необходимите данни. Производителите осигуряват предоставянето на техническата информация за използването на електронния интерфейс на превозното средство в съответствие с член 6 от Регламент (ЕС) No 2019/621
 2
 .
 3.4.2.
 По време на одобряването на типа средствата за защита срещу непозволена промяна на действието на предупредителния сигнал за неизправност, избрани от производителя, се описват поверително като част от одита на безопасността в приложение II. Като алтернативен вариант това изискване за защита се изпълнява, когато има допълнително средство за проверка на правилното експлоатационно състояние на ELKS.
 3.5.
 Изисквания за LDWS
 3.5.1.
 Скоростен диапазон
 LDWS трябва да действа най-малко в скоростния диапазон между 65 km/h и 130 km/h (или максималната скорост на превозното средство, ако тя е по-ниска от 130 km/h) и при всички условия на натоварване на превозното средство, освен ако не е изключена съгласно точка 3.2.
 3.5.2.
 Предупреждение при напускане на лентата за движение
 Когато е включена и работи в рамките на предписания скоростен диапазон, LDWS трябва да може да предупреждава водача най-късно, ако превозното средство пресича видима маркировка на пътната лента, в която се движи, с повече от DTLM от – 0,3 m:
 а) за скорости на странично отклонение в обхвата от 0,1 m/s до 0,5 m/s:
 б) по прав, равен и сух път;
 в) за непрекъсната и прекъсната маркировка на лентата в съответствие с една от


text:
описаните в приложение 3 (Идентификация на видимата маркировка на лентата за движение) към Правило No 130 на Икономическата комисия за Европа на Организацията на обединените нации (ИКЕ на ООН) — Единни предписания относно одобряването на моторни превозни средства по отношение на системата за предупреждение при напускане на лентата за движение
 3
 и други маркировки, очаквани по пътищата на ЕС;
 г) като маркировките са в добро състояние и от материал, който отговаря на стандарта за видими маркировки на договарящата се страна;
 д) при всички условия на осветеност без заслепяване на датчиците (напр. директно заслепяване поради слънчева светлина) и с включени къси светлини, ако е необходимо;
 е) при отсъствие на метеорологични условия, влияещи върху видимостта на маркировката на пътната лента (напр. отсъствие на мъгла).
 Приема се, че изискваните характеристики не могат да бъдат напълно постигнати при условия, различни от изброените по-горе. Въпреки това системата не трябва да променя неоснователно стратегията за управление при тези различни условия.
 Възможността за предупреждение при напускане на лентата се проверява съгласно съответните изпитвания за превозно средство, определени в точка 4.
 3.5.3.
 Подаване на предупреждение от LDWS
 3.5.3.1.
 Посоченото в точка 3.5.2 по-горе предупреждение при напускане на лентата за движение трябва да се забелязва от водача и да се подава:
 а) поне чрез два вида предупредителни сигнали измежду следните: светлинни, звукови или тактилни, или
 б) чрез един вид предупредителни сигнали — тактилни или звукови, с пространствено указване на посоката на неволно отклонение на превозното средство.
 Посоченото по-горе предупреждение може да се потисне при наличието на действие от страна на водача, което показва намерение за отклонение от лентата за движение;
 3.5.3.1.1.
 Когато за предупреждение при напускане на лентата за движение се използва светлинен сигнал, е допустимо да се използва посоченият в точка 3.1.1 по-горе предупредителен сигнал за неизправност в режим на мигане.
 3.5.3.1.2.
 Когато е налице намеса от страна на CDCF за поддържане на лентата за движение, това се счита за тактилно предупреждение съгласно точка 3.5.3.1.
 3.5.3.2.
 Предупредителният светлинен сигнал на LDWS се задейства след завъртане на контактния ключ на превозното средство на положение „контакт“. Това изискване не се прилага за предупредителни сигнали, показвани в общо пространство.
 3.5.3.3.
 Предупредителни светлини сигнали на LDWS трябва да са видими дори на дневна светлина; от своето място водачът трябва да може лесно да проверява дали сигналите функционират задоволително.
 3.5.3.4.
 Предупредителният светлинен сигнал се проверява съгласно съответните изпитвания за превозно средство, определени в точка 4.
 3.6.
 Изисквания към CDCF
 3.6.1.
 Скоростен диапазон
 CDCF трябва да бъде активна най-малко между 70 km/h и 130 km/h (или максималната скорост на превозното средство, ако тя е по-ниска от 130 km/h) и при всички условия на натоварване на превозното средство, освен ако не е изключена съгласно точка 3.2. Все пак, в случай че превозното средство намали скоростта си от над 70 km/h до под 70 km/h, системата трябва да действа поне докато скоростта на превозното средство спадне под 65 km/h.
 3.6.2.
 Поддържане на лентата за движение
 При липса на условия, водещи до изключване или потискане на системата, CDCF трябва да е в състояние да предотврати напускането на

type: legislation

jurisdiction: EU


text:
лентата за движение чрез пресичане на видима маркировка на пътната лента в сценариите, показани в таблицата по-долу, с повече от DTLM от – 0,3 m:
 а) за скорости на странично отклонение в диапазона от 0,2 m/s до 0,5 m/s за скорости на превозното средство до 100 km/h и за скорости на странично отклонение в диапазона от 0,2 m/s до 0,3 m/s за скорости на превозното средство над 100 km/h и до 130 km/h (или максималната скорост на превозното средство, ако тя е под 130 km/h);
 б) по прав, равен и сух път;
 в) за непрекъсната маркировка на лентата в съответствие с една от описаните в приложение 3 (Идентификация на видимата маркировка на лентата за движение) към Правило No 130 на ООН;
 г) като маркировките са в добро състояние и от материал, който отговаря на стандарта за видими маркировки на договарящата се страна;
 д) при всички условия на осветеност без заслепяване на датчиците (напр. директно заслепяване от слънчева светлина) и с включени къси светлини, ако е необходимо;
 е) при отсъствие на метеорологични условия, влияещи върху динамичните характеристики на превозното средство (напр. при отсъствие на буря, при температура, не по-ниска от 5 °C) или върху видимостта на маркировката на лентата (напр. при отсъствие на мъгла).
 No
 Описание на сценария
 1.
 Непрекъсната линия — отклонение вдясно на превозното средство
 2.
 Непрекъсната линия — отклонение вляво на превозното средство
 Приема се, че характеристиките, изисквани за сценариите, не могат да бъдат напълно постигнати при условия, различни от изброените по-горе. Въпреки това системата не трябва да променя неоснователно стратегията за управление при тези различни условия. Това се демонстрира в съответствие с одита на безопасността.
 Възможността за поддържане на лентата за движение се проверява съгласно съответните изпитвания за превозно средство, определени в точка 5.
 3.6.3.
 Отмяна на контрола на траекторията
 3.6.3.1.
 Усилието, прилагано към органа за управление на кормилната уредба, необходимо за отмяна на контрола на траекторията, осигуряван от системата, не трябва да надвишава 50 N. След отмяна не трябва да има внезапно изключване на сервоусилвателя.
 3.6.3.2.
 За системи CDCF, които не действат върху самата кормилна уредба (напр. CDCF с разделно спиране на колелата), завъртането на волана не трябва да надвишава 25 градуса.
 3.6.3.3.
 Усилието за отмяна, прилагано към органа за управление на кормилната уредба, се проверява съгласно съответните изпитвания за превозно средство, определени в точка 5.
 3.6.4.
 Подаване на предупреждение от CDCF
 3.6.4.1.
 Водачът трябва незабавно да бъде информиран за всяка намеса на CDCF чрез предупредителен светлинен сигнал, който се показва в продължение най-малко на 1 секунда или докато е налице намеса, според това кое от двете е по-продължително. Светлинният сигнал може да бъде мигането на предупредителния сигнал за неизправност, посочен в точка 3.1.1.
 3.6.4.1.1.
 В случай на намеса, продължаваща повече от 10 секунди, до края на намесата се осигурява звуков предупредителен сигнал, освен ако има действие от водача, което показва намерение за отклонение от лентата за движение.
 3.6.4.1.2.
 В случай на две или повече последователни намеси в рамките на пълзящ интервал от 180 секунди и при липсата на въздействие върху органа за управление от страна


text:
на водача по време на тази намеса, системата подава предупредителен звуков сигнал за времетраенето на втората и всяка следваща намеса в рамките на пълзящ интервал от 180 секунди. От третата намеса (и за последващите намеси) предупредителният звуков сигнал трябва да трае най-малко 10 секунди по-дълго в сравнение с предходния предупредителен сигнал.
 3.6.4.2.
 Изискванията в точки 3.6.4.1.1 и 3.6.4.1.2 се проверяват съгласно съответните изпитвания за превозно средство, определени в точка 5.
 4.
 Изисквания за изпитване на LDWS
 4.1.
 Общи разпоредби
 Превозните средства, оборудвани с LDWS, трябва да изпълняват съответните изисквания за изпитвания в настоящата точка.
 4.2.
 Условия на изпитване
 Изпитванията се извършват:
 1)Върху път с равна и суха асфалтова или бетонна покривка, която не може да съдържа никакви дефекти (напр. големи падини или пукнатини, капаци на шахти или светлоотразителни секции) в рамките на напречно разстояние от 3,0 m от двете страни на осевата линия на изпитвателната пътна лента и с надлъжно разстояние 30 m пред изпитваното превозно средство от точката след завършване на изпитването.
 2)При условия на осветеност от околната среда най-малко 2000 lx без заслепяване на датчиците (напр. директно заслепяване от слънчева светлина) и с включени къси светлини, ако е необходимо.
 3)При температура на околния въздух между 5 °C и 45 °C.
 4)При отсъствие на метеорологични условия, влияещи върху видимостта на маркировката на пътната лента, напр. без мъгла.
 По преценка на производителя и със съгласието на техническата служба изпитванията могат да се провеждат при условия, които са различни от описаните по-горе (напр. при по-ниски температури на околния въздух).
 4.2.1.
 Маркировка на лентата
 Непрекъснатата и прекъснатата маркировка на лентата, използвана за изпитванията, трябва да съответстват на една от описаните в приложение 3 (Идентификация на видимата маркировка на лентата за движение) към Правило No 130 на ООН. Маркировката трябва да бъде в добро състояние и от материал, отговарящ на стандарта за видима маркировка на лентата. Структурата на маркировката на лентата, използвана за провеждане на изпитванията, се записва в протокола от изпитването.
 За целите на изпитванията в настоящата точка широчината на лентата (измерена между маркировката на лентата) трябва да е най-малко 3,5 m. Чрез документация производителят на превозното средство трябва да демонстрира съответствието с всички други маркировки на лентите, посочени в приложение 3 (Идентификация на видимата маркировка на лентата за движение) към Правило No 130 на ООН. Тази документация се прилага към протокола от изпитването.
 4.2.2.
 Условия за изпитваното превозно средство
 4.2.2.1.
 Изпитвателна маса
 Изпитваното превозно средство се изпитва при условия на натоварване, които се съгласуват между производителя и техническата служба. След започване на процедурата на изпитване не се позволяват изменения на натоварването. Чрез документация производителят на превозното средство трябва да демонстрира, че системата функционира при всички условия на натоварване.
 4.2.2.2.
 Изпитваното превозно средство се изпитва при препоръчаното от производителя му налягане в гумите.
 4.2.2.3.
 Когато LDWS дава възможност за настройване от ползвателя на прага на задействане на сигнала за предупреждение, определените в точка 4.3 изпитвания се провеждат при задаване на максималната настройка за този праг. След започване на процедурата за изпитване не се позволяват изменения.
 4.2.2.4.
 Подготовка за изпитването
 Ако се изисква


text:
от производителя, превозното средство може да измине най-много 100 km по градски и извънградски пътища с различни условия на пътно движение и инфраструктура, за да се калибрира системата от датчици.
 4.3.
 Процедури за изпитване
 4.3.1.
 Изпитване за проверка на предупредителния светлинен сигнал
 При неподвижно превозно средство се проверява дали предупредителните светлинни сигнали отговарят на изискванията в точка 3.5.3.2.
 4.3.2.
 Изпитване на предупреждението при напускане на лентата за движение
 4.3.2.1.
 Превозното средство се управлява плавно при скорост 70 km/h +/– 3 km/h в средата на изпитвателната лента за движение, така че поведението му да е стабилно.
 При поддържане на предписаната скорост превозното средство бавно се отклонява вляво или вдясно при скорост на странично отклонение 0,1—0,5 m/s, така че да пресече маркировката на пътната лента.
 Изпитването се повтаря при различни стойности на скоростта на отклонение в диапазона 0,1—0,5 m/s. Изпитванията по-горе се повторят, като превозното средство се отклонява в обратната посока.
 4.3.2.2.
 Изискванията към изпитването са изпълнени, ако LDWS предостави предупреждението при напускане на лентата за движение, посочено в точка 3.5.3.1 по-горе, най-късно когато DLTM е – 0,3 m.
 4.3.2.3.
 Освен това производителят на превозното средство трябва да демонстрира по удовлетворителен за техническата служба начин, че изискванията за целия скоростен диапазон и за диапазона на скоростта на странично отклонение са спазени. Това може да се изпълни въз основата на подходяща документация, приложена към протокола от изпитването.
 4.3.3.
 Изпитване на ръчното изключване
 4.3.3.1.
 Ако превозното средство е оборудвано със средства за ръчно изключване на ELKS (LDWS), контактният ключ на превозното средство се завърта на положение „контакт“ и се изключва ELKS (LDWS). Определеният в точка 3.2.3 предупредителен сигнал трябва да се задейства.
 Контактният ключ на превозното средство се завърта на положение „изключено“. След това контактният ключ на превозното средство се завърта отново на положение „контакт“ и се проверява дали по-рано задействаният предупредителен сигнал не е отново задействан, като по този начин указва, че ELKS (LDWS) е възстановена в началното си състояние, както е посочено в точка 3.2.1.1.
 5.
 Изисквания за изпитване на CDCF
 5.1.
 Общи разпоредби
 Превозните средства, оборудвани със CDCF, трябва да отговарят на съответните изисквания за изпитвания в настоящата точка.
 5.2.
 Условия на изпитване
 Изпитванията се извършват:
 1)Върху път с равна и суха асфалтова или бетонна покривка, която не може да съдържа никакви дефекти (напр. големи падини или пукнатини, капаци на шахти или светлоотразителни секции) в рамките на напречно разстояние от 3,0 m от двете страни на осевата линия на изпитвателната пътна лента и с надлъжно разстояние 30 m пред изпитваното превозно средство от точката след завършване на изпитването.
 2)При условия на осветеност от околната среда най-малко 2000 lx без заслепяване на датчиците (напр. директно заслепяване от слънчева светлина) и с включени къси светлини, ако е необходимо.
 3)При температура на околния въздух между 5 °C и 45 °C.
 4)При отсъствие на метеорологични условия, влияещи върху динамичните характеристики на превозното средство (напр. при отсъствие на буря, при температура, не по-ниска от 5 °C) или върху видимостта на маркировката на лентата (напр. при отсъствие на мъгла).
 По преценка на производителя и със съгласието на


text:
техническата служба изпитванията могат да се провеждат при условия, които са различни от описаните по-горе (напр. при по-ниски температури на околния въздух).
 5.2.1.
 Маркировка на лентата
 Непрекъснатата маркировка на лентата, използвана за изпитванията, трябва да съответства на една от описаните в приложение 3 (Идентификация на видимата маркировка на лентата за движение) към Правило No 130 на ООН. Маркировката трябва да бъде в добро състояние и от материал, отговарящ на стандарта за видима маркировка на лентата. Маркировката на лентата, използвана за провеждане на изпитванията, се записва в протокола от изпитването.
 За целите на изпитванията по настоящата точка непрекъснатата маркировка на лентата трябва да бъде на разстояние най-малко 3,5 m от всяка друга маркировка на лентата. Чрез документация производителят на превозното средство трябва да демонстрира съответствието с всички други непрекъснати маркировки на лентите, посочени в приложение 3 (Идентификация на видимата маркировка на лентата за движение) към Правило No 130 на ООН. Тази документация се прилага към протокола от изпитването.
 5.2.2.
 Условия за изпитваното превозно средство
 5.2.2.1.
 Изпитвателна маса
 Изпитваното превозно средство се изпитва при условия на натоварване, които се съгласуват между производителя и техническата служба. След започване на процедурата на изпитване не се позволяват изменения на натоварването. Чрез документация производителят на превозното средство трябва да демонстрира, че системата функционира при всички условия на натоварване.
 5.2.2.2.
 Изпитваното превозно средство се изпитва при препоръчаното от производителя му налягане в гумите.
 5.2.2.3.
 Когато CDCF дава възможност за настройване от ползвателя на времеви праг, определените в точка 5.3.3 изпитвания се провеждат при зададена максимална стойност за този праг за намеса на системата. След започване на процедурата за изпитване не се позволяват изменения.
 5.2.2.4.
 Подготовка за изпитването
 Ако се изисква от производителя, превозното средство може да измине най-много 100 km по градски и извънградски пътища с различни условия на пътно движение и инфраструктура, за да се калибрира системата от датчици.
 5.3.
 Процедури за изпитване
 5.3.1.
 Изпитване за подаване на предупреждение
 5.3.1.1.
 Изпитваното превозно средство се управлява с включена CDCF на път с непрекъсната маркировка на лентата поне от едната ѝ страна.
 Условията на изпитването и скоростта на изпитване на превозното средство трябва да бъдат в рамките на работния обхват на системата.
 По време на изпитването се записва продължителността на намесите на CDCF и на предупредителните светлинни и звукови сигнали.
 В случая по точка 3.6.4.1.1 изпитваното превозно средство се управлява така, че да се опита да напусне лентата и да предизвика намесата на CDCF за период по-дълъг от 10 секунди. Ако такова изпитване не може да бъде проведено на практика, например поради ограниченията на съоръженията за изпитване, със съгласието на органа по одобряване на типа изпълнението на това изискване може да бъде проверено чрез използването на документация.
 Изискванията на изпитването са изпълнени, ако звуковото предупреждение е предоставено не по-късно от 10 s след началото на намесата.
 В случая на точка 3.6.4.1.2. изпитваното превозно средство се управлява така, че да се опита да напусне лентата и да предизвика най-малко три намеси на системата в рамките на плаващ интервал от 180 секунди.
 Изискванията към изпитването са изпълнени, ако са изпълнени


text:
всички посочени по-долу условия:
 а) за всяка намеса се подава предупредителен светлинен сигнал за времетраенето на намесата;
 б) за втората и третата намеса се подава звуков предупредителен сигнал;
 в) предупредителният звуков сигнал при третата намеса е с най-малко 10 s по-дълъг, отколкото при втората намеса.
 5.3.1.2.
 Освен това производителят трябва да демонстрира по удовлетворителен за техническата служба начин, че за целия работен обхват на CDCF са спазени изискванията, определени в точки 3.6.4.1.1 и 3.6.4.1.2. Това може да се изпълни въз основата на подходяща документация, приложена към протокола от изпитването.
 5.3.2.
 Изпитване на отмяната на контрола на траекторията
 5.3.2.1.
 Изпитваното превозно средство се управлява с включена CDCF на път с непрекъсната маркировка на лентата от всяка страна.
 Условията на изпитването и скоростта на изпитване на превозното средство трябва да бъдат в рамките на работния обхват на системата.
 Превозното средство се управлява така, че да се опита да напусне лентата и да предизвика намесата на CDCF. По време на намесата водачът трябва да приложи усилието, прилагано към органа за управление на кормилната уредба, необходимо за отмяна на намесата.
 Приложените от водача сила и завъртане върху органа за управление на кормилната уредба, за да се отмени намесата, се записват.
 Изискванията на изпитването са изпълнени, ако:
 а) приложената от водача сила върху органа за управление на кормилната уредба, за да се отмени намесата, не надвишава 50 N;
 б) след отмяна няма внезапно изключване на сервоусилвателя;
 в) за ELKS, която не действа върху самата кормилна уредба (напр. CDCF с разделно спиране на колелата), завъртането на волана не надвишава 25 градуса.
 5.3.2.2.
 Освен това производителят трябва да демонстрира по удовлетворителен за техническата служба начин, че за целия работен обхват на CDCF са спазени изискванията, определени в точка 3.6.4 Това може да се изпълни въз основата на подходяща документация, приложена към протокола от изпитването.
 5.3.3.
 Изпитване на поддържането на лентата за движение
 5.3.3.1.
 CDCF се изпитва за сценарии на изпитване No 1 и No 2, описани в точка 3.6.2.
 5.3.3.1.1.
 Изпитванията за всички сценарии се извършват с напречни (нормални) скорости от 0,2 m/s и 0,5 m/s.
 5.3.3.1.2.
 Извършва се движение по изпитвателна траектория, която се състои от първоначална права траектория, успоредна на изпитваната непрекъсната маркировка на лентата, последвана от крива с постоянен радиус за прилагане на известна нормална скорост и ъглово преместване към изпитваното превозно средство, последвана отново от права траектория без прилагане на сила върху органа за управление на кормилната уредба (напр. чрез отстраняване на ръцете от органа за управление на кормилната уредба).
 5.3.3.1.3.
 Скоростта на изпитваното превозно средство по време на изпитването до точката на намеса на системата трябва да бъде 72 km/h +/– 1 km/h.
 Кривата с постоянен радиус, използвана за прилагане на изискваната нормална скорост, трябва да е с радиус 1200 m или повече.
 Допустимото отклонение на изискваната странична скорост е +/– 0,05 m/s.
 Производителят на превозното средство предоставя информация, описваща радиуса на кривата, по която се извършва движението, и местоположението, където траекторията на затворения контур и/или регулирането на скоростта трябва да са приключили, така че да се осигури свободно движение, за да


text:
не се пречи на автоматичното потискане съгласно точка 3.3.1.
 5.3.3.2.
 Изискванията към изпитването са изпълнени, ако изпитваното превозно средство не пресича маркировката на лентата с повече от DTLM от – 0,3 m:
 5.3.3.3.
 Освен това производителят на превозното средство трябва да демонстрира по удовлетворителен за техническата служба начин, че изискванията за целия скоростен диапазон и за диапазона на скоростта на странично отклонение са спазени. Това може да се изпълни въз основата на подходяща документация, приложена към протокола от изпитването.
 ЧАСТ 3
 СЕРТИФИКАТ ЗА ЕС ОДОБРЯВАНЕ НА ТИПА (СИСТЕМА НА ПРЕВОЗНОТО СРЕДСТВО)
 Информация, отнасяща се до издаването / разширяването / отказа / отнемането (1) на одобрение на типа на тип превозно средство по отношение на неговата аварийна система за поддържане на пътната лента в съответствие с изискванията, определени в Регламент за изпълнение (ЕС) .../... на Комисията (2) [СП: настоящия регламент], последно изменен с Регламент (ЕС) No .../...
 Номер на сертификата за ЕС одобряване на типа:
 Причина за разширяването / отказа / отнемането (1):
 РАЗДЕЛ I
 0.1.
 Марка (търговско наименование на производителя):
 0.2.
 Тип:
 0.2.1.
 Търговско(и) наименование(я) (ако е налично):
 0.3.
 Начини за идентификация на типа, когато той е обозначен върху превозното средство:
 0.3.1.
 Местоположение на тази маркировка:
 0.4.
 Категория превозно средство:
 0.5.
 Наименование и адрес на производителя:
 0.8.
 Наименование(я) и адрес(и) на монтажния(те) завод(и):
 0.9.
 Наименование и адрес на представителя на производителя (ако има такъв):
 РАЗДЕЛ II
 1.
 Допълнителна информация (когато е приложимо): вж. допълнението.
 2.
 Техническа служба, отговорна за провеждането на изпитванията:
 3.
 Дата на протокола от изпитването:
 4.
 Номер на протокола от изпитването:
 5.
 Забележки (ако има такива): вж. допълнението.
 6.
 Място:
 7.
 Дата:
 8.
 Подпис:
 ___________________
 (1)
 Ненужното се зачерква.
 (2)
 [СП: моля, въведете цялото заглавие и препратката към ОВ.]
 Допълнение
 към сертификат за ЕС одобряване на типа
 1.
 Допълнителна информация
 1.1.
 Описание на системата
 1.2.
 Средства за ръчно изключване на ELKS
 1.3.
 Описание на автоматичното изключване (ако има такова):
 1.4.
 Описание на автоматичното потискане (ако има такова):
 1.5.
 Система за предупреждение при напускане на лентата за движение (LDWS)
 1.5.1
 Скоростен диапазон на LDWS
 1.5.2.
 Техническо описание и чертеж на LDWS
 1.6.
 Функция за коригиращ контрол на траекторията (CDCF)
 1.6.1
 Скоростен диапазон на CDCF
 1.6.2.
 Описание на системата (по-специално, ако системата използва кормилната или спирачната уредба)
 ПРИЛОЖЕНИЕ II
 ОДИТ НА БЕЗОПАСНОСТТА
 1.
 Общи разпоредби
 1.1.
 В настоящото приложение се определят специалните изисквания към документацията, концепциите за откриване на неизправност и проверка по отношение на аспектите на безопасност на електронните системи за управление и комплексните електронни системи за управление на превозни средства на аварийната система за поддържане на пътната лента.
 1.1.1.
 Електронните системи за управление обикновено са софтуерно управлявани и са изградени от обособени функционални компоненти, като например датчици, електронни модули за управление и изпълнителни механизми, и са свързани чрез връзки за предаване. Те могат да включват механични, електропневматични или електрохидравлични елементи.
 1.2.
 Настоящото приложение не определя критериите по отношение на експлоатационните показатели на обхванатата от настоящия регламент „система“, а обхваща методите, използвани в процеса на проектиране, и информацията, която трябва да се предостави на техническата служба за целите


text:
на одобряването на типа.
 1.3.
 Тази информация трябва да показва, че „системата“ спазва, когато е изправна и когато възникне неизправност, всички съответни експлоатационни изисквания, посочени в част 2 на приложение I, и че тя е предназначена да работи по такъв начин, че да не предизвиква рискове от критично значение за безопасността.
 2.
 Документация
 2.1.
 Изисквания
 Производителят предоставя комплект документи, който да дава информация за основните проектни характеристики на „системата“ и начините, по които е свързана с останалите системи на превозното средство или пряко контролира изходните променливи. Трябва да бъдат обяснени функциите на „системата“, включително стратегиите за управление и концепцията за безопасност, определени от производителя. Документацията трябва да е кратка, но да предоставя доказателства, че при проектирането и разработването са били използвани експертни знания от всички засегнати области, свързани със „системата“. За целите на прегледите за проверка на техническата изправност документацията трябва да описва как може да се проверява текущото експлоатационно състояние на „системата“.
 Техническата служба оценява комплекта документи, за да покаже, че „системата“:
 а)
 е проектирана да работи, когато е изправна и когато възникне неизправност, по такъв начин, че да не предизвиква рискове от критично значение за безопасността;
 б)
 спазва, когато е изправна и когато възникне неизправност, всички съответни експлоатационни изисквания, посочени другаде в настоящото правило; както и
 в)
 е разработена съгласно процеса/метода на разработване, обявен от производителя, и че това включва поне етапите, изброени в точка 2.4.4.
 1.1.2.
 Документацията се предоставя в две части:
 а)
 официален комплект документи за одобрението, който съдържа материалите, изброени в точка 2. (с изключение на посоченото в точка 2.4.4.), които се предават на техническата служба в момента на подаване на заявление за одобряване на типа. Този комплект документи се използва от техническата служба като основен справочен материал при проверката по точка 3. Техническата служба се уверява, че този комплект документи е на разположение за срок, който е съгласуван с органа по одобряването. Този срок трябва да бъде поне 10 години, считано от момента на окончателното прекратяване на производството на превозното средство;
 б)
 допълнителните материали и аналитичните данни по точка 2.4.4., които се съхраняват от производителя, но се предоставят за проверка към момента на одобряването на типа. Производителят гарантира, че тези материали и аналитични данни са на разположение за срок от 10 години, считано от момента на окончателното прекратяване на производството на превозното средство.
 2.2.
 Представя се описание, което дава просто обяснение на всички функции, включително стратегиите за управление на „системата“ и на методите, използвани за постигане на целите, като включително се указва механизмът (механизмите), чрез които се осъществява управлението.
 Всички описани функции, които могат да бъдат поети, се идентифицират и се предоставя подробно описание на промяната в тяхното действие.
 2.2.1.
 Представя се списък на всички входни и отчитани променливи, като също се определя техният работен обхват, заедно с описание на начина, по който всяка променлива засяга поведението на системата.
 2.2.2.
 Представя се списък на всички изходни променливи, които се управляват от системата, и за всеки отделен случай се указва дали управлението се осъществява пряко или посредством друга система на превозното средство. Определя се обхватът,


text:
в който „системата“ е вероятно да упражнява контрол върху всяка изходна променлива.
 2.2.3.
 Указват се границите на функционалните възможности (т.е. външните физически граници, в които системата е в състояние да поддържа управлението), когато това е целесъобразно за работните параметри на системата.
 2.3.
 План и схема на системата.
 2.3.1.
 Опис на компонентите.
 Предоставя се списък, в който подробно са изброени всички блокове на „системата“ и се указват другите системи на превозното средство, които са необходими за осигуряване на въпросната функция на управление.
 Предоставя се кратко схематично описание на тези блокове в комбинация, от което да става ясно разпределението на оборудването и да проличават връзките между тях.
 2.3.2.
 Функции на блоковете
 Описва се функцията на всеки блок на „системата“ и се показват сигналите, които го свързват с другите блокове или другите системи на превозното средство. Това може да бъде направено чрез блоксхема с легенда или друго схематично описание или чрез описание, което е илюстрирано с подобна диаграма.
 2.3.3.
 Връзките в рамките на „системата“ се показват с помощта на електрическа схема на електрическите линии за предаване на сигнали, на схема на тръбите за пневматичното и хидравличното оборудване за предаване на енергия, както и на опростена схематична компоновка на механичните съединения. Връзките за предаване до и от други системи също се посочват.
 2.3.4.
 Трябва да съществува ясно съответствие между връзките за предаване и сигналите, предавани между блоковете. Посочва се йерархията на сигналите по мултиплексираните канали за данни винаги, когато това може да е от значение за експлоатационните характеристики или безопасността.
 2.3.5.
 Идентификация на блоковете
 Всеки блок трябва да бъде ясно и безпогрешно разпознаваем (напр. чрез означение за хардуера и маркировка или програмно извеждан код, съответстващ на софтуера), така че да може да се установява съответствието между съответния хардуер и документацията.
 Когато функциите са съчетани в рамките на един блок или един компютър, но за яснота и леснота на обяснението са показани в няколко блока на блоксхемата, за идентификация на хардуера трябва да се използва една-единствена маркировка. Като използва тази идентификация, производителят потвърждава, че доставеното оборудване отговаря на съответния документ.
 2.3.5.1.
 Идентификацията определя вида използван хардуер и софтуер и при промяна на вида, като например промяна на функцията, предвидена в настоящото правило, трябва да се промени и идентификацията.
 2.4.
 Концепция за безопасност на производителя
 2.4.1.
 Производителят трябва да предостави изявление, което потвърждава, че технологията, избрана за постигане на целите на „системата“, в състояние на пълна изправност няма да възпрепятства безопасната експлоатация на превозното средство.
 2.4.2.
 По отношение на използвания в „системата“ софтуер трябва да се обясни неговата основна конфигурация и да се посочат използваните методи и средства за проектиране. Производителят трябва да представи доказателство за начина, по който е определено осъществяването на логиката на системата по време на проектирането и развоя.
 2.4.3.
 Производителят предоставя на техническата служба обяснение на проектно зададените мерки, вградени в „системата“ за осигуряване на безопасната експлоатация в състояние на неизправност. Такива възможни проектни характеристики в „системата“ са например:
 а)
 преминаване към работа с частично използване на системата;
 б)
 превключване на отделна резервна система;
 в)
 премахване на функцията от по-високо ниво.
 В


text:
случай на неизправност водачът трябва да бъде предупреждаван, например чрез предупредителен сигнал или показване на съобщение. Когато системата не е изключена от водача, например чрез завъртане на контактния ключ в положение „изключено“ или чрез изключване на съответната функция, ако е налице специален ключ за тази цел, предупредителният сигнал трябва да продължи да се подава през времето, в което неизправността продължава да е налице.
 2.4.3.1.
 Ако избраната проектна характеристика представлява режим на частична работа при определено състояние на неизправност, това състояние трябва да бъде обявено и да се определят произтичащите от него ограничения на ефективността.
 2.4.3.2.
 Ако избраната проектна характеристика представлява второ (резервно) средство за осъществяване на целта на системата на управление на превозното средство, трябва да се обяснят принципите на механизма за превключване, логиката, нивото на резервиране и всяка вградена резервна характеристика на проверка, както и да се определят произтичащите ограничения на ефективността при този вариант.
 2.4.3.3.
 Ако избраната конструктивна мярка избира премахването на електронната функция за управление от по-високо ниво, трябва да бъдат прекъснати всички съответстващи изходящи сигнали за управлението, свързани с тази функция, по такъв начин, че да се ограничат смущенията при прехода.
 2.4.4.
 В подкрепа на документацията трябва да е налице анализ, който в общ план показва поведението на системата при появата на всяка от тези опасности или неизправности, които ще имат значение за управлението или надеждността на превозното средство.
 Избраните аналитични подходи се установяват и поддържат от производителя и се предоставят на техническата служба за проверка по време на одобряването на типа.
 Техническата служба извършва оценка на прилагането на аналитичните подходи. Тази оценка трябва да включва:
 а)
 проверка на подхода за безопасност на ниво концепция (превозно средство) с потвърждение, че тя включва разглеждане на:
 i)
 взаимодействията с другите системи на превозното средство;
 ii)
 неизправности на системата, попадащи в обхвата на настоящия регламент;
 iii)
 за функциите по точка 2.2.:
 -ситуации, при които система без неизправности може да създаде рискове от критично значение за безопасността (напр. поради липса или погрешно разбиране на средата на превозното средство);
 -логично предвидима неправилна експлоатация от водача;
 -преднамерено изменение на системата.
 Този подход трябва да се основава на анализ на опасността и риска, подходящ за безопасността на системата;
 б)
 проверка на подхода за безопасност на ниво система. Този анализ може да се основава на анализ на възможните неизправности и последствията от тях (FMEA), анализ на дървото на отказите (FTA) или друг подобен процес, подходящ за безопасността на системата.
 в)
 проверка на валидирането на плановете и резултатите. Това включва подходящо за валидирането изпитване при валидиране, например изпитване на апаратни средства в контур на управление (HIL), експлоатационно изпитване на превозното средство на пътя или всяко друго подходящо за валидирането/проверката изпитване.
 Оценката се състои от проверки на място на избрани опасности и неизправности, за да се установи, че аргументацията в подкрепа на концепцията за безопасност е разбираема и логична, а плановете за валидиране са подходящи и са били завършени.
 Техническата служба може да извърши или да изиска да се извършат изпитвания, както е посочено в точка 3., за да провери концепцията за безопасност.
 2.4.4.1.
 В документацията


text:
се изброяват наблюдаваните параметри, като за всяко състояние на неизправност от вид, посочен съгласно точка 2.4.4., се определя предупредителният сигнал, който ще бъде подаден на водача и/или на персонала по поддръжката/персонала за техническата проверка.
 2.4.4.2.
 В тази документация се описват въведените мерки за гарантиране на това, че „системата“ не пречи на безопасната експлоатация на превозното средство, когато нейното действие е повлияно от условията на околната среда, напр. климат, температура, проникване на прах, проникване на вода, обледеняване.
 3.
 Проверка и изпитване
 3.1.
 Функционирането на „системата“, определено в изискваните в точка 2. документи, се изпитва, както следва:
 3.1.1.
 Проверка на функционирането на „системата“
 Техническата служба проверява „системата“ в състояние на пълна изправност чрез изпитване на редица избрани функции от описаните от производителя в точка 2.2.
 За сложни електронни системи тези изпитвания включват сценарии, при които действието на обявената функция е отменено.
 3.1.1.1.
 Резултатите от проверката трябва да съответстват на описанието, включително на стратегиите за управление, предоставено от производителя в точка 2.2.
 3.1.2.
 Проверка на концепцията за безопасност в точка 2.4.
 Реагирането на „системата“ се проверява под влиянието на неизправност в отделен блок, посредством подаването на съответни изходящи сигнали към електрическите блокове или механичните елементи, за да се симулират ефектите от вътрешна повреда вътре в блока. Техническата служба извършва тази проверка за поне един отделен блок, но не проверява реагирането на „системата“ за множество едновременни неизправности на отделните блокове.
 Техническата служба проверява дали тези изпитвания включват аспекти, които могат да окажат въздействие върху управляемостта на превозното средство и информацията за потребителя (аспекти на интерфейса човек-машина).
 4.
 Докладване от техническата служба
 Докладването на оценката на техническата служба се извършва по начин, който дава възможност за проследяване, напр. версиите на проверените документи са кодирани и вписани в протоколите на техническата служба.
 Примерен образец на формуляра за оценка, предаван от техническата служба на органа по одобряване на типа, е даден в допълнението.
 Допълнение
 Образец на формуляр за оценка на ELKS
 Протокол от изпитване No:
 1.
 Идентификация.
 1.1.
 Марка на превозното средство:
 1.2
 Тип
 1.3
 Начини за идентификация на типа, когато той е обозначен върху превозното средство:
 1.4.
 Местоположение на тази маркировка:
 1.5.
 Наименование и адрес на производителя:
 1.6.
 Наименование и адрес на представителя на производителя, ако е приложимо:
 1.7.
 Официален комплект документи на производителя:
 Номер на комплекта документи:
 Дата на първоначално издаване:
 Дата на последната актуализация:
 2.
 Описание на изпитваното превозно средство(а)/система(и)
 2.1.
 Общо описание:
 2.2.
 Описание на всички функции на управление на „системата“ и на методите на работа:
 2.3.
 Описание на компонентите и схеми на връзките в рамките на „системата“:
 2.4.
 Общо описание:
 2.5.
 Описание на всички функции на управление на „системата“ и на методите на работа:
 2.6.
 Описание на компонентите и схеми на връзките в рамките на „системата“:
 3.
 Концепция за безопасност на производителя:
 3.1.
 Описание на потока на сигналите и на работните данни и техните приоритети:
 3.2.
 Декларация от производителя:
 Производителят(ите)............................................................. потвърждава(т), че технологията, избрана за постигане на целите на „системата“, в състояние на пълна изправност няма да възпрепятства безопасната експлоатация на превозното средство.
 3.3.
 Софтуерна архитектура и използвани методи и средства за


text:
проектиране:
 3.4.
 Обяснение на проектно зададените мерки, вградени в системата, за прилагане при състояние на неизправност:
 3.5.
 Документирани анализи на поведението на „системата“ в условията на отделни опасности или неизправности:
 3.6.
 Описание на въведените мерки във връзка с условията на околната среда:
 3.7.
 Правила за прегледи за проверка на техническата изправност на „системата“:
 3.8.
 Резултати от изпитването за проверка на „системата“ по точка 3.1.1 от приложение II към Регламент (ЕС).../...(1) [СП: настоящия регламент].
 3.9.
 Резултати от изпитването за проверка на концепцията за безопасност по точка 3.1.2 от приложение II към Регламент (ЕС).../...(1) [СП: настоящия регламент].
 3.10.
 Дата на изпитването:
 3.11.
 Изпитването е извършено и резултатите са докладвани в съответствие с Регламент за изпълнение (ЕС).../... на Комисията (1) [СП: настоящия регламент], последно изменен с Регламент (ЕС) ... /....
 Техническа служба, провеждаща изпитването
 Подпис: .......................................
 Дата: ........................................
 3.12.
 Забележки:
 ___________
 (1) [СП: моля, въведете цялото заглавие и препратката към ОВ.]
 (1)
 Директива 2014/45/ЕС на Европейския парламент и на Съвета от 3 април 2014 г. относно периодичните прегледи за проверка на техническата изправност на моторните превозни средства и техните ремаркета и за отмяна на Директива 2009/40/ЕО (ОВ L 127, 29.4.2014 г., стр. 51).
 (2)
 Регламент за изпълнение (ЕС) 2019/621 на Комисията от 17 април 2019 г. относно техническата информация, необходима във връзка с проверката на техническата изправност на подлежащите на проверка елементи, относно използването на препоръчителните методи за проверка, както и за установяване на подробни правила относно формàта на данните и процедурите за достъп до относимата техническа информация (ОВ L 108, 23.4.2019 г., стр. 5).
 (3)
 ОВ L 178, 18.6.2014 г., стр. 29.


text:
 18.2.2016
 BG
 Официален вестник на Европейския съюз
 L 41/1
 РЕГЛАМЕНТ ЗА ИЗПЪЛНЕНИЕ (ЕС) 2016/222 НА КОМИСИЯТА
 от 5 февруари 2016 година
 за вписване на наименование в регистъра на защитените наименования за произход и защитените географски указания [ម្រេចកំពត Mrech Kampot (IGP)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
 като има предвид, че:
 (1)
 В съответствие с член 50, параграф 2, буква а) от Регламент (ЕС) No 1151/2012 заявлението за регистрация на наименованието „ម្រេចកំពត“ (Mrech Kampot)/„Poivre de Kampot“, подадено от Камбоджа, бе публикувано в Официален вестник на Европейския съюз
 (2).
 (2)
 Тъй като Комисията не е получила никакви възражения по член 51 от Регламент (ЕС) No 1151/2012, наименованието „ម្រេចកំពត“ (Mrech Kampot)/„Poivre de Kampot“ следва да се регистрира,
 ПРИЕ НАСТОЯЩИЯ РЕГЛАМЕНТ:
 Член 1
 Регистрира се наименованието „ម្រេចកំពត“ (Mrech Kampot)/„Poivre de Kampot“.
 Наименованието по първа алинея се използва за идентифициране на продукт от клас 1.8 „Други продукти от приложение I към Договора (подправки и др.)“ от приложение XI към Регламент за изпълнение (ЕС) No 668/2014 на Комисията (3).
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 5 февруари 2016 година.
 За Комисията,
 от името на председателя,
 Phil HOGAN
 Член на Комисията
 (1) ОВ L 343, 14.12.2012 г., стр. 1.
 (2) ОВ C 265, 13.8.2015 г., стр. 7.
 (3) Регламент за изпълнение (ЕС) No 668/2014 на Комисията от 13 юни 2014 г. за определяне на правила за прилагането на Регламент (ЕС) No 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).


text:
 22.10.2014
 BG
 Официален вестник на Европейския съюз
 L 303/1
 РЕГЛАМЕНТ ЗА ИЗПЪЛНЕНИЕ (ЕС) No 1117/2014 НА КОМИСИЯТА
 от 22 октомври 2014 година
 относно авансовите директни плащания, които да бъдат изплатени от 16 октомври 2014 г. в Латвия и Литва
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) No 1290/2005, (ЕО) No 247/2006, (ЕО) No 378/2007 и за отмяна на Регламент (ЕО) No 1782/2003 (1), и по-специално член 29, параграф 4, буква а) от него,
 като има предвид, че:
 (1)
 В член 29, параграф 2 от Регламент (ЕО) No 73/2009 се предвижда плащанията по схемите за подпомагане, изброени в приложение I към същия регламент, да се извършват в периода от 1 декември до 30 юни на следващата календарна година. В същото време обаче член 29, параграф 4, буква а) от същия регламент позволява на Комисията да осигури авансови плащания.
 (2)
 Съгласно член 29, параграф 5 от Регламент (ЕО) No 73/2009, считано от 16 октомври 2014 г. държавите членки могат да изплащат авансово на земеделските стопани до 50 % от директните плащания по схемите за подпомагане, изброени в приложение I към същия регламент, по заявленията, направени през 2014 г.
 (3)
 Решението на Русия да наложи забрана върху вноса на селскостопански продукти от Съюза доведе до сериозни финансови проблеми в селскостопанския сектор на няколко държави членки, сред тях Латвия и Литва, които поискаха да им бъде разрешено да предоставят авансови суми, надхвърлящи посочения в член 29, параграф 5 от Регламент (ЕО) No 73/2009 размер от 50 %.
 (4)
 За да бъде оказана помощ на земеделските производители, като им се даде възможност да покрият загубите вследствие на ембаргото, докато пазарите се стабилизират, е уместно да се предвиди възможност земеделските стопани в Латвия и Литва да получават авансови плащания в размер до 70 % от схемите за подпомагане, изброени в приложение I към Регламент (ЕО) No 73/2009.
 (5)
 Съгласно член 26, параграф 4 от Регламент (ЕС) No 1306/2013 на Европейския парламент и на Съвета (2) Комисията може да промени ставката на корекция на директните плащания до 1 декември въз основа на новата информация, с която разполага. Вследствие на това е възможно преди 16 октомври 2014 г. да не бъде известна ставката на корекция във връзка с финансовата дисциплина, посочена в член 26 от Регламент (ЕС) No 1306/2013 и член 8 от Регламент (ЕС) No 1307/2013 на Европейския парламент и на Съвета (3). Поради това максималните авансови плащания, които могат да бъдат извършени, следва да се определят като процент от директните плащания преди корекцията, посочена в член 26 от Регламент (ЕС) No 1306/2013. Считано от 1 декември 2014 г. при окончателното плащане следва да се отчете приложимата към съответния момент ставка на корекцията във връзка с финансовата дисциплина.
 (6)
 За да бъде възможно изплащането на авансови


text:
плащания от 16 октомври 2014 г., настоящият регламент следва да влезе в сила в деня на публикуването му.
 (7)
 Мерките, предвидени в настоящия регламент, са в съответствие със становището на Управителния комитет за директните плащания,
 ПРИЕ НАСТОЯЩИЯ РЕГЛАМЕНТ:
 Член 1
 Считано от 16 октомври 2014 г. Латвия и Литва могат да изплащат авансово на земеделските стопани до 70 % от директните плащания, изброени в приложение I към Регламент (ЕО) No 73/2009, по заявленията, подадени през 2014 г., без да се вземат предвид намаленията във връзка с финансовата дисциплина, предвидена в член 26 от Регламент (ЕС) No 1306/2013 и член 8 от Регламент (ЕС) No 1307/2013, при условие че е приключила проверката на условията за допустимост съгласно член 20 от Регламент (ЕО) No 73/2009. При извършването на окончателното плащане, дължимо на бенефициерите считано от 1 декември 2014 г., се взема предвид ставката на корекцията във връзка с финансовата дисциплина, приложима към съответния момент по отношение на общата сума на директните плащания за календарната 2014 г.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 22 октомври 2014 година.
 За Комисията
 Председател
 José Manuel BARROSO
 (1) ОВ L 30, 31.1.2009 г., стр. 16.
 (2) Регламент (ЕС) No 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) No 352/78, (ЕО) No 165/94, (ЕО) No 2799/98, (ЕО) No 814/2000, (ЕО) No 1290/2005 и (ЕО) No 485/2008 на Съвета (ОВ L 347, 20.12.2013 г., стp. 549).
 (3) Регламент (ЕС) No 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) No 637/2008 на Съвета и Регламент (ЕО) No 73/2009 на Съвета (ОВ L 347, 20.12.2013 г., стр. 608).


text:
 10.2.2017
 BG
 Официален вестник на Европейския съюз
 L 35/15
 РЕГЛАМЕНТ ЗА ИЗПЪЛНЕНИЕ (ЕС) 2017/231 НА КОМИСИЯТА
 от 9 февруари 2017 година
 относно минималната продажна цена за обезмаслено мляко на прах за четвъртата частична покана за участие в търг в рамките на тръжната процедура, открита с Регламент за изпълнение (ЕС) 2016/2080
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1),
 като взе предвид Регламент за изпълнение (ЕС) 2016/1240 на Комисията от 18 май 2016 г. за определяне на правила за прилагането на Регламент (ЕС) No 1308/2013 на Европейския парламент и на Съвета по отношение на публичната интервенция и помощта за частно складиране (2), и по-специално член 32 от него,
 като има предвид, че:
 (1)
 С Регламент за изпълнение (ЕС) 2016/2080 на Комисията (3) беше открита тръжна процедура за продажбата на обезмаслено мляко на прах.
 (2)
 Предвид офертите, получени за четвъртата частична покана за участие в търг, не следва да се определи минимална продажна цена.
 (3)
 Мерките, предвидени в настоящия регламент, са в съответствие със становището на Комитета за общата организация на селскостопанските пазари,
 ПРИЕ НАСТОЯЩИЯ РЕГЛАМЕНТ:
 Член 1
 За четвъртата частична покана за участие в търг за продажба на обезмаслено мляко на прах в рамките на тръжната процедура, открита с Регламент (ЕС) 2016/2080, по отношение на която срокът за представяне на офертите изтече на 7 февруари 2017 г., минимална продажна цена не се определя.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 9 февруари 2017 година.
 За Комисията,
 от името на председателя,
 Jerzy PLEWA
 Генерален директор
 Генерална дирекция „Земеделие и развитие на селските райони“
 (1) ОВ L 347, 20.12.2013 г., стр. 671.
 (2) ОВ L 206, 30.7.2016 г., стр. 71.
 (3) Регламент за изпълнение (ЕС) 2016/2080 на Комисията от 25 ноември 2016 г. за откриване на тръжна процедура за продажба на обезмаслено мляко на прах (ОВ L 321, 29.11.2016 г., стр. 45).


text:
 9.10.2009
 BG
 Официален вестник на Европейския съюз
 L 265/5
 РЕГЛАМЕНТ (ЕО) No 942/2009 НА КОМИСИЯТА
 от 8 октомври 2009 година
 за определяне на максималното възстановяване при износ на масло в рамките на постоянната тръжна процедура, предвидена в Регламент (ЕО) No 619/2008
 КОМИСИЯТА НА ЕВРОПЕЙСКИТЕ ОБЩНОСТИ,
 като взе предвид Договора за създаване на Европейската общност,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 164, параграф 2 във връзка с член 4 от него,
 като има предвид, че:
 (1)
 Регламент (ЕО) No 619/2008 на Комисията от 27 юни 2008 г. относно откриване на постоянна тръжна процедура за възстановяванията при износ за някои млечни продукти (2) предвижда постоянна тръжна процедура.
 (2)
 В съответствие с член 6 от Регламент (ЕО) No 1454/2007 на Комисията от 10 декември 2007 г. за установяване на общи правила за въвеждане на тръжна процедура за определяне на възстановяванията при износ на някои селскостопански продукти (3) и след разглеждане на офертите, подадени в отговор на обявлението за търга, следва да се определи максимален размер на възстановяването при износ за периода на подаване на офертите, приключващ на 6 октомври 2009 г.
 (3)
 Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
 ПРИЕ НАСТОЯЩИЯ РЕГЛАМЕНТ:
 Член 1
 В рамките на постоянната тръжна процедура, открита с Регламент (ЕО) No 619/2008, за периода на подаване на оферти, приключващ на 6 октомври 2009 г., максималният размер на възстановяването за продуктите и местоназначенията, посочени съответно в член 1, букви а) и б) и в член 2 от посочения регламент, е определен в приложението към настоящия регламент.
 Член 2
 Настоящият регламент влиза в сила на 9 октомври 2009 година.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 8 октомври 2009 година.
 За Комисията
 Jean-Luc DEMARTY
 Генерален директор на Генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 168, 28.6.2008 г., стр. 20.
 (3) ОВ L 325, 11.12.2007 г., стр. 69.
 ПРИЛОЖЕНИЕ
 (EUR/100 kg)
 Продукт
 Код по номенклатурата за възстановяване при износ
 Максимален размер на възстановяването при износ за местоназначенията, посочени в член 2 от Регламент (ЕО) No 619/2008
 Масло
 ex ex 0405 10 19 9700
 70,00
 Млечна мазнина
 ex ex 0405 90 10 9000
 84,50


text:
 11.4.2015
 BG
 Официален вестник на Европейския съюз
 L 96/9
 РЕГЛАМЕНТ ЗА ИЗПЪЛНЕНИЕ (ЕС) 2015/577 НА КОМИСИЯТА
 от 10 април 2015 година
 за установяване на стандартни стойности при внос с цел определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕC) No 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 (1)
 В изпълнение на резултатите от Уругвайския кръг на многостранните търговски преговори в Регламент за изпълнение (ЕС) No 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.
 (2)
 Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) No 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Стандартните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 10 април 2015 година.
 За Комисията,
 от името на председателя,
 Jerzy PLEWA
 Генерален директор на генерална дирекция „Земеделие и развитие на селските райони“
 (1) ОВ L 347, 20.12.2013 г., стр. 671.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Стандартни стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Код на третa държавa (1)
 Стандартна стойност при внос
 0702 00 00
 AL
 102,3
 MA
 98,1
 TR
 122,2
 ZZ
 107,5
 0707 00 05
 MA
 176,1
 MK
 97,3
 TR
 138,1
 ZZ
 137,2
 0709 93 10
 MA
 90,4
 TR
 166,8
 ZZ
 128,6
 0805 10 20
 CL
 64,9
 EG
 47,9
 IL
 75,4
 MA
 55,0
 TN
 63,3
 TR
 69,3
 ZZ
 62,6
 0805 50 10
 MA
 54,2
 TR
 45,7
 ZZ
 50,0
 0808 10 80
 BR
 100,5
 CL
 92,1
 CN
 100,9
 MK
 28,2
 US
 265,7
 ZA
 126,1
 ZZ
 118,9
 0808 30 90
 AR
 113,2
 CL
 149,8
 CN
 106,3
 ZA
 144,2
 ZZ
 128,4
 (1) Номенклатура на държавите, определена с Регламент (ЕC) No 1106/2012 на Комисията от 27 ноември 2012 година за прилагане на Регламент (ЕО) No 471/2009 на Европейския парламент


text:
 23.5.2012
 BG
 Официален вестник на Европейския съюз
 L 132/1
 РЕГЛАМЕНТ ЗА ИЗПЪЛНЕНИЕ (ЕС) No 426/2012 НА КОМИСИЯТА
 от 22 май 2012 година
 за вписване на названиe в Регистъра на защитените наименования за произход и на защитените географски указания [Πράσινες Ελιές Χαλκιδικής (Prasines Elies Chalkidikis) (ЗНП)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 510/2006 на Съвета от 20 март 2006 година относно закрилата на географски указания и наименования за произход на земеделски продукти и храни (1), и по-специално член 7, параграф 5, трета алинея от него,
 като има предвид, че:
 (1)
 Съгласно член 6, параграф 2 от Регламент (ЕО) No 510/2006 и в съответствие с член 17, параграф 2 от същия регламент, заявлението на Гърция, получено на 27 март 2006 г., за регистрация на названието „Πράσινες Ελιές Χαλκιδικής“ (Prasines Elies Chalkidikis) като защитено наименование за произход беше публикувано в Официален вестник на Европейския съюз
 (2).
 (2)
 Белгия и едно частно предприятие от Канада изразиха възражения относно регистрацията съгласно член 7, параграф 1 от Регламент (ЕО) No 510/2006. Възраженията бяха счетени за допустими въз основа на член 7, параграф 3, първа алинея, букви а)—г) от същия регламент. С писмо от 17 февруари 2011 г. Комисията призова засегнатите страни да постигнат споразумение помежду си.
 (3)
 Бе постигнато споразумение между Гърция и възразяващите. Съгласно посоченото споразумение, спецификацията и резюмето бяха изменени в минимална степен чрез добавяне на млечна киселина и лимонена киселина в списъка с разрешени консерванти и чрез ограничаване до 8,5 % на съдържанието на натриев хлорид в саламурата пред периода на ферментацията. Гърция и възразяващите се съгласиха също така, че регистрацията на наименованието „Πράσινες Ελιές Χαλκιδικής“ (Prasines Elies Chalkidikis) следва да не създава пречки за предлагане на пазара на продукт, етикетирането на който включва термина „сорт Chalkidikis“, доколкото въпросният продукт включва или произхожда от този сорт и потребителите не са подведени, използването на наименованието на сорта представлява лоялна конкуренция, и използването не извлича полза от репутацията на защитеното наименование за произход. В съответствие с посоченото споразумение това ще бъде гарантирано, когато терминът „сорт Chalkidikis“ фигурира върху етикета с букви, по-малки в сравнение с тези на името на продукта, на разумно разстояние от търговското наименование на продукта и при условие че е съпроводено с посочване на мястото на произход, когато това място е различно от Халкидики.
 (4)
 Като се има предвид гореизложеното, наименованието „Πράσινες Ελιές Χαλκιδικής“ (Prasines Elies Chalkidikis) следва да бъде вписано в Регистъра на защитените наименования за произход и на защитените географски указания. Резюмето следва да бъде съответно актуализирано и публикувано,
 ПРИЕ НАСТОЯЩИЯ РЕГЛАМЕНТ:
 Член 1
 Регистрира се наименованието, посочено в приложение I към настоящия регламент.
 Член 2
 Актуализираното резюме се съдържа в приложение II към настоящия регламент.
 Член 3
 Настоящият регламент влиза в сила на двадесетия ден след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 22 май 2012 година.
 За Комисията
 Председател
 José Manuel BARROSO
 (1) ОВ L 93,


text:
31.3.2006 г., стр. 12.
 (2) ОВ C 190, 14.7.2010 г., стр. 37.
 ПРИЛОЖЕНИЕ I
 Земеделски продукти, предназначени за консумация от човека, посочени в приложение I към Договора:
 Клас 1.6. Плодове, зеленчуци и зърнени култури, пресни или преработени
 ГЪРЦИЯ
 Πράσινες Ελιές Χαλκιδικής (Prasines Elies Chalkidikis) (ЗНП)
 ПРИЛОЖЕНИЕ II
 РЕЗЮМЕ
 РЕГЛАМЕНТ (ЕО) No 510/2006
 ΠΡΑΣΙΝΕΣ ΕΛΙΕΣ ΧΑΛΚΙΔΙΚΗΣ (PRASINES ELIES CHALKIDIKIS)
 ЕО No: EL-PDO-0005-0539-27.3.2006
 ЗНП ( X ) ЗГУ ( )
 Настоящото резюме представя с информационна цел основните елементи на спецификациите на продукта.
 1. Отговорен отдел в държавата членка:
 Наименование:
 Υπουργείο Αγροτικής Ανάπτυξης και Τροφίμων, Δ/νση Βιολογικής Γεωργίας, Τμήμα ΠΟΠ – ΠΓΕ – Ιδιότυπων και Παραδοσιακών Προϊόντων (Министерство на развитието на селските райони и на хранителните продукти, Дирекция „Биологично земеделие“, Отдел „ЗНП, ЗГУ и ХТСХ“)
 Адрес:
 Αχαρνών 29, Τ.Κ. 104 39, Αθήνα (Akharnon 29, 104 39 Атина)
 Тел.:
 210 2125152
 Факс:
 —
 Електронна поща
 ax29u030@minagric.gr
 2. Група:
 Наименование:
 Κοινοπραξία Ενώσεων Αγροτικών Συνεταιρισμών Πολυγύρου και Χαλκιδικής (Група на съюзите на земеделските кооперации от Полигирос и Халкидики), с търговско наименование „Βιοκαλλιεργητική Χαλκιδικής“ (Viokalliergitiki Chalkidikis — Биологично земеделие Chalkidikis)
 Адрес:
 Κωνσταντινουπόλεως 13, ΤΚ 63100, Πολύγυρος (Konstantinoupoleos 13, 63100 Полигирос)
 Тел.:
 23710 23076
 Факс:
 —
 Електронна поща
 eas-pol@otenet.gr
 Състав:
 Производители/преработватели: ( X ) Други: ( )
 3. Вид продукт:
 Клас 1.6:
 Плодове, зеленчуци и зърнени култури, пресни или преработени.
 4. Спецификация:
 (резюме на изискванията по член 4, параграф 2 от Регламент (ЕО) No 510/2006)
 4.1. Наименование:
 „Πράσινες Ελιές Χαλκιδικής“
 (Prasines Elies Chalkidikis)
 4.2. Описание:
 „Πράσινες Ελιές Χαλκιδικής“ (Prasines Elies Chalkidikis) представляват зелени маслини, получени само от сортовете „Hondrolia Chalkidikis“ и „Chalkidiki“ от вида Olea europea. Маслините, произведени от тези сортове в Халкидики, се отличават с големия си размер и високо съотношение между месестата част и костилката, яркозелен до зеленикаво-жълт цвят, деликатен плодов аромат, леко горчив и пикантен вкус и липса на усещане за мазно благодарение на приспособяването в течение на векове на маслините към специфичните климатични и почвени условия на района, както и на техниките на отглеждане, използвани от производителите на маслини.
 „Prasines Elies Chalkidikis“ се предлагат в следните четири разновидности:
 1.
 Цели маслини.
 2.
 Маслини без костилките.
 3.
 Маслини без костилките и пълнени. За пълнежа може да се използват бадеми, червени чушки, моркови, корнишони и чесън, като пълненето се извършва на ръка. Продуктите, използвани за пълнежа, не могат да надхвърлят 15 % от теглото на маслините.
 4.
 Начукани маслини.
 Всички видове маслини могат да бъдат ароматизирани с риган, мащерка, дафинови листа, целина, чесън, каперси и червен пипер. Използваните ароматизиращи съставки не могат да надвишават 2,5 % от теглото на маслините.
 Съставките, използвани за пълнене и ароматизиране на маслините, са продукти, произхождащи от област Халкидики.
 При неговото пускане на пазара продуктът трябва да притежава следните характеристики:
 Разновидности маслини
 Параметри
 Цели
 Без костилките
 Без костилките и пълнени
 Начукани
 Физически характеристики на маслините
 Маслини с цилиндрично-конична форма, удължени със забележима изпъкналост, с твърд и лъскав околоплодник и яркозелен до зеленикаво-жълт цвят.
 Твърда и сочна месеста част.
 Леко начукана месеста част с цели костилки, сочна.
 Органолептични характеристики на маслините
 Деликатен плодов аромат, липса на усещане за висока масленост.
 Леко горчив


text:
и пикантен вкус. Ако маслините са ароматизирани, се различават вкусовете на подправките.
 Леко горчив и пикантен вкус, допълнен от вкуса на съставките на пълнежа.
 Леко горчив и пикантен вкус. Ако маслините са ароматизирани, се различават вкусовете на подправките.
 Качествени характеристики на маслините
 Всички маслини са от категориите „екстра качество“ и „фино качество“, а минималният допустим размер е 181—200 плода на килограм. И в двете категории дефектните маслини са по-малко от 7 % от нетното тегло на маслините.
 Характеристики на саламурата
 Саламурата съдържа до 8,5 % натриев хлорид, има рН от 3,8 до 4,0 и минимална киселинност 0,8 %.
 Нетно тегло на маслините, консервирани в саламура
 Минимум 65 % от теглото на крайния продукт.
 Минимум 55 % от теглото на крайния продукт.
 Минимум 65 % от теглото на крайния продукт.
 За другите качествени параметри и спомагателните вещества, използвани при обработката или опаковането, се прилагат разпоредбите на законодателството в областта на храните и международните стандарти на O.I.C. и на Комисията за Кодекс алиментариус.
 4.3. Географски район:
 Географският район, от който произхождат зелените маслини от Халкидики, е област Халкидики, граничеща на северозапад с област Солун и с Егейско море в останалите посоки. От географска гледна точка той обхваща Халкидическия полуостров с характерната форма на трите полуострова („пръстите“ на Халкидики); Атон, който е разположен в най-източната част, не спада към област Халкидики, тъй като е самоуправляваща се общност.
 Горите и горските масиви покриват 47 % от областта, или 137 160 ha, докато 32,7 %, или 95 500 ha са земеделски земи. Напояваната площ възлиза на 20 000 ha и представлява 21 % от общата обработваема земя. Площта на маслиновите насаждения в Халкидики е 23 000 ha.
 4.4. Доказателство за произход:
 Маслините „Prasines Elies Chalkidikis“ се отглеждат, обработват и опаковат в границите на област Халкидики. Производителите и маслиновите насаждения са регистрирани в регистъра на маслиновите насаждения на областта и в Интегрираната система за администриране и контрол (ИСАК), и се актуализират всяка година. Количеството и произходът на суровината винаги се удостоверяват при доставка в преработващите предприятия, чрез задължителни записи в счетоводните книги, където се водят и съответни регистри на производителите и доставчиците. Всяко преработващо предприятие е записано с наименованието, адреса и седалището си в съответния регистър на търговско-промишлената палата на Халкидики, както и под уникален код в съответния регистър на Органа за плащания и контрол на помощите на Общността за ориентиране и гарантиране.
 4.5. Метод на производство:
 1. Отглеждане и прибиране на маслините
 В Халкидики почти всички маслинови насаждения имат плътност на засаждане между тази на традиционните и на съвременните насаждения при разстояния между дърветата 6 × 6,5, 6,5 × 6,5 и 6 × 7 m. Повечето производители прилагат чрез посредничеството на своите организации документирана система за интегрирано управление на растителните култури. С оглед редуването на производството, както и за получаване на маслини с голям размер и високо качество, производителите практикуват систематично зимното и лятното подрязване и отстраняват филизите на маслиновите дървета.
 Годишните добиви се колебаят средно около 9 000 kg/ha.
 Прибирането на реколтата се извършва от 15 септември до 10—15 октомври всяка година, когато маслината


text:
достига достатъчна степен на зрялост и притежава желания цвят съгласно наблюдението на етапите на зрялост от страна на производителите и техните организации. С помощта на стълби производителите събират маслините ръчно и ги поставят в пластмасови касети, които им служат и за превоз на продукта до преработващото предприятие. Маслините трябва да бъдат без листа, парчета дърво и други примеси и да имат равномерен зелен до зеленикаво-жълт цвят. По тях не трябва освен това да има набивания, драскотини, увреждания от насекоми и заболявания, накълвавания от птици и т.н. След претеглянето и приемането на маслините в преработващите предприятия се съставя приемо-предавателен протокол с описание на качеството и количеството на приетия продукт.
 2. Преработка
 След приемането маслините се поставят в каци, за да бъде намален горчивият им вкус. За тази цел те се накисват в разтвор от сода каустик от 1,5—2 % в зависимост от температурата и степента на зрялост на маслините. Тази операция трае дванадесет часа. След отстраняването на разтвора от сода каустик чрез три изплаквания, в каците се долива вода, в която маслините остават в продължение на 8 часа. След това водата се подновява 2 или 3 пъти, през интервали от 8 часа. Намаляването на горчивия вкус може да бъде извършено и по естествен начин, като се използва само вода за съответното накисване и изплакване в каците. Независимо от използвания метод трябва да се обърне особено внимание маслините да запазят леко горчив вкус.
 След края на този процес маслините се преместват във ферментационни каци, където се заливат със саламура с концентрация на сол до 8,5 %. Концентрацията на солта и рН на саламурата се контролират редовно и при нужда се добавя сол. Маслините се консервират по този начин, докато саламурата се стабилизира на желаното процентно съдържание сол. Процесът на ферментация вече е започнал на предишния етап и неговата продължителност, която зависи от степента на зрялост на плода и околната температура, варира от два до четири месеца.
 Изваждането на костилката се извършва механично. Прави се страничен нарез на единия край на маслината, последван от кръстовиден нарез откъм дръжката. Изваждането на костилката се прави с помощта на вода и механично налягане. За начукването на маслините се използват леки механични преси, които не причиняват разрушаване на меката част, нито счупване на костилката.
 Маслините, преназначени за пълнене, се слагат на работни плотове, където опитни работнички ги пълнят на ръка. Пълненето на маслините е традиционна практика в Халкидики и използваните съставки са бадеми или малки парченца червени чушки, моркови, корнишони и чесън.
 Маслините могат да бъдат ароматизирани с помощта на ароматизиращи растения от района (риган, мащерка, каперси, дафинови листа, чесън, целина и червен пипер).
 3. Сортиране по качество и по размер — опаковане
 След ферментацията и изваждането на костилките маслините се изваждат от каците и се поставят на работни плотове, където опитни работници извършват оглед на плодовете и ръчно отделят повредените и набитите маслини, както и тези с някакъв друг дефект. След това маслините се пренасят по транспортни ленти до съоръженията за сортиране, които ги разпределят по размер и ги поставят в съдове.
 Маслините се поставят най-често


text:
в пластмасови съдове от материал, който е безвреден за потребителя и не взаимодейства с продукта, както и в съдове от ламарина и стъклени буркани, независимо от теглото на съдържанието. Съдовете се пълнят със саламура, към която може да се добави L-аскорбинова киселина, лимонена киселина или млечна киселина съгласно нормативните изисквания на ЕС и Гърция с цел да бъде по-добре запазен продуктът.
 Опаковането на маслините може да бъде извършено в предприятия, разположени извън област Халкидики, където се доставя обработеният продукт, при условие че проследимостта е гарантирана от транспортните документи, съответните счетоводни документи и правилата за етикетиране, посочени в точка 4.8.
 4.6. Връзка:
 1. Природна
 От агрономична гледна точка почвите на област Халкидики подхождат идеално за отглеждане на маслиновото дърво, тъй като то се развива и дава плод на всички видове терени, като се започне от бедни варовити (каменисти) почви в планините до алувиални плодовити почви от варовиков произход в равнините.
 Климатичните характеристики на Халкидики са изключително благоприятни за маслиновото дърво; въпреки че областта е разположена в Северна Гърция, поради дългата брегова ивица на Халкидики на Егейско море (дълга 630 km) тя се намира на същите изотерми на минималните и максималните температури, на които са и по-южните зони на производство на маслини, като областите Месиния, Етолия и Акарнания и Атика. Освен това се радва и на обилни валежи със средни годишни стойности от 450 mm (в равнините) до 850 mm (в планините).
 Друга причина, поради която климатът на Халкидики благоприятства отглеждането на маслини, е че според надморската височина той се характеризира с мека до студена зима, меко до горещо и сухо лято със значително слънцегреене, както и с продължителни междинни сезони. През лятото средните температури не надвишават 22 °C, докато през зимата минималните температури рядко достигат минус 10 °C дори в планините, т.е. условията са идеални за доброто развитие на маслиновото дърво.
 Освен големия си размер „Prasines Elies Chalkidikis“ се характеризират с твърд и лъскав околоплодник с яркозелен до зеленикаво-жълт цвят, с богата, твърда и деликатна месеста част, деликатен плодов аромат и леко горчив и пикантен вкус.
 Климатичните и почвените условия на Халкидики, както и техниките на отглеждане и обработка на маслините, подобряват посочените по-горе качествени характеристики на продукта по следните начини:
 —
 Продължителният период на сравнително ниски температури, когато се прибира реколтата, в съчетание с техниките на отглеждане, по-специално подрязването и отстраняването на филизите, максимизира потенциала на сортовете за постигане на стабилност на продукцията и за това плодовете да достигнат голям размер и високо съотношение между месестата част и костилката.
 —
 Поради предимно варовиковия произход на почвите маслините са богати на летливи съединения, на които дължат деликатния си плодов аромат.
 —
 Благодарение на значителното слънцегреене, на меките летни температури и на наблюдението на зрялостта от страна на производителите и техните организации, в момента на прибирането на реколтата маслините имат яркозелен цвят, сочна месеста част и подходяща твърдост, така че изваждането на костилките да става лесно без наранявания и други изменения, водещи до влошаване на качеството.
 —
 Благодарение на техниките на отглеждане, по специално на напояване, и на наблюдението на зрялостта, маслините


text:
запазват ниско съдържание на масло, което допринася за липсата на вкус на мазно и за подчертаване на ароматичните характеристики при едновременно избягване на оксидирането, което води до по-добро съхранение на маслините,
 —
 Традиционният начин на ръчно прибиране на реколтата гарантира възможно най-доброто физическо състояние на маслината и успешната ѝ по-нататъшна обработка, а ръчното сортиране по размер и ръчното пълнене на маслините гарантират възможно най-добрия и автентичен краен продукт.
 По същия начин, съчетавайки традиционните практики, преработващите предприятия са приспособили техниките си за обработка към различните сортове и към специфичните им характеристики, за да решат проблемите, свързани с ферментацията на маслината, да запазят непроменени нейните органолептични характеристики и да успеят да запазят стабилно производство на еднообразен продукт, известен в цяла Гърция с леко горчивия си пикантен вкус. Насочването на редица предприятия към износа също означава, че освен в Гърция „Prasines Elies Chalkidikis“ се предлагат на пазарите на много държави.
 2. Историческа
 В някои документи съществуването на маслинови насаждения в Халкидики се датира още от 1415 г.: маслиновата горичка на Andronicus, в манастира Св. Павел в Касандра, множеството стари маслинови дървета, разпръснати на територията на манастира Vatopedi, в Souflari в Kalamaria (Nea Triylia) и в съседство в Daoutlou (Eleochoria), както и маслиновата горичка на манастира Iviron, на остров Kafkania до Olympiada. Домашни маслинови дървета са съществували в останалата част на Халкидики и тяхното присъствие често е в произхода на наименованията на места. Плодът на тези маслинови дървета е бил, както изглежда, използван главно за производството на трапезни маслини.
 Към средата на 19-и век жителите на Халкидики започнали да се занимават систематично с отглеждане на маслини, присаждане на дивите маслинови дървета и, в по-малки мащаби, разсаждане на домашни маслинови дървета. Тази тенденция се дължи по всяка вероятност главно на благоприятното данъчно третиране по Наредбата относно лицензирането на нови маслинови насаждения, издадена през 1863 г. През 1887 г. Христакис Зографос вече бил организирал големите маслинови насаждения в Портария с площ около 500 хектара и наброяващи над 32 000 маслинови дървета. По същото време Hatsis Osman създал в Yerakini в Полигирос голяма парна маслобойна, която слага началото на модернизацията на подобни маслобойни в Халкидики.
 За връзката на Халкидики с маслиновото дърво и неговия плод, както се вижда от историческите документи, свидетелстват както отглеждането на маслинови дървета и производството на маслинови продукти в този регион от векове, така и запазването до днес на множество народни традиции. За Халкидики маслината представлява, поне през последните две столетия, важна част от икономическия, обществения живот и културните традиции на местното население.
 4.7. Инспекционен орган:
 Наименование
 :
 Οργανισμός Πιστοποίησης και Επίβλεψης Γεωργικών Προϊόντων (Ο.Π.Ε.ΓΕ.Π.) (Орган за сертифициране и контрол на земеделските продукти — AGROCERT
 Адрес
 :
 Πατησίων & Άνδρου 1 (Patission & Androu 1), 11257 Αθήνα (11257 Атина).
 Тел.
 :
 210 8231277
 Факс
 :
 210 8231438
 Електронна поща
 :
 info@agrocert.gr
 Наименование
 :
 Νομαρχιακή Αυτοδιοίκηση Χαλκιδικής (префектура Халкидики), Διεύθυνση Αγροτικής Ανάπτυξης (Дирекция „Развитие на селските райони“)
 Адрес
 :
 63100 Πολύγυρος (63100 Полигирос).
 Тел.
 :
 23710 39314
 Факс
 :
 23713 39207
 Електронна поща
 :
 agro6@halkidiki.gov.gr
 4.8. Етикетиране:
 Освен защитеното наименование за произход „Πράσινες Ελιές


text:
Χαλκιδικής“ (Prasines Elies Chalkidikis) и съответната маркировка етикетите трябва да дават възможност за проверка на произхода и за защита на продукта, като на тях фигурира:
 —
 цифровият код, посочващ годината на производство, преработващото предприятие, партидата и предприятието за окончателно опаковане, когато опаковането на крайния продукт се извършва в друго предприятие.
 —
 срокът на годност на продукта, когато става въпрос за окончателно опакован продукт.
 —
 логото, съставено от наименованието на продукта с гръцки или латински букви, около овално изображение, състоящо се, на заден план, от карта на Халкидики по литография от 1829 г. на British Society for the Diffusion of Useful Knowledge (Британско Общество за разпространение на полезни знания) и, на преден план, от маслиново клонче и зелени маслини.
 Когато „Prasines Elies Chalkidikis“ се използват за производството на пастет, разрешено е да се използва текстът „Πάστα από „Πράσινες Ελιές Χαλκιδικής ΠΟΠ“ (Пастет, изготвен от „Prasines Elies Chalkidikis ЗНП“), при условие че за производството на пастета са използвани изключително „Prasines Elies Chalkidikis“ с добавка само на необработено маслиново масло „екстра качество“ до 7 %.


text:
 5.12.2015
 BG
 Официален вестник на Европейския съюз
 L 321/56
 РЕГЛАМЕНТ ЗА ИЗПЪЛНЕНИЕ (ЕС) 2015/2259 НА КОМИСИЯТА
 от 4 декември 2015 година
 за установяване на стандартни стойности при внос с цел определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕC) No 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 (1)
 В изпълнение на резултатите от Уругвайския кръг на многостранните търговски преговори в Регламент за изпълнение (ЕС) No 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.
 (2)
 Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) No 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Стандартните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 4 декември 2015 година.
 За Комисията,
 от името на председателя,
 Jerzy PLEWA
 Генерален директор на генерална дирекция „Земеделие и развитие на селските райони“
 (1) ОВ L 347, 20.12.2013 г., стр. 671.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Стандартни стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Код на третa държавa (1)
 Стандартна стойност при внос
 0702 00 00
 MA
 78,9
 TR
 83,5
 ZZ
 81,2
 0707 00 05
 MA
 95,7
 TR
 152,2
 ZZ
 124,0
 0709 93 10
 MA
 71,3
 TR
 159,2
 ZZ
 115,3
 0805 10 20
 MA
 83,9
 TR
 50,5
 UY
 52,1
 ZA
 70,1
 ZZ
 64,2
 0805 20 10
 MA
 72,9
 ZZ
 72,9
 0805 20 30, 0805 20 50, 0805 20 70, 0805 20 90
 TR
 89,7
 ZA
 96,8
 ZZ
 93,3
 0805 50 10
 TR
 109,2
 ZZ
 109,2
 0808 10 80
 AU
 155,4
 CA
 159,0
 CL
 92,5
 NZ
 213,1
 US
 116,7
 ZA
 123,2
 ZZ
 143,3
 0808 30 90
 CN
 80,5
 TR
 154,7
 ZZ
 117,6
 (1) Номенклатура на държавите, определена с Регламент (ЕC) No 1106/2012 на Комисията от 27 ноември 2012


text:
 12.10.2016
 BG
 Официален вестник на Европейския съюз
 L 275/27
 РЕГЛАМЕНТ ЗА ИЗПЪЛНЕНИЕ (ЕС) 2016/1801 НА КОМИСИЯТА
 от 11 октомври 2016 година
 относно определяне на технически стандарти за изпълнение по отношение на съотнасянето на кредитните оценки на агенциите за външна кредитна оценка във връзка със секюритизацията в съответствие с Регламент (ЕС) No 575/2013 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 Като взе предвид Регламент (ЕС) No 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) No 648/2012 (1), и по-специално член 270, трета алинея от него,
 като има предвид, че:
 (1)
 В член 270 от Регламент (ЕС) No 575/2013 се изисква за всички агенции за външна кредитна оценка (АВКО) да се посочи съответствието на кредитните оценки, присъдени от АВКО, на степените на кредитно качество, посочени в глава 5 от същия регламент („съотнасяне“). АВКО представляват агенции за кредитен рейтинг, регистрирани или сертифицирани в съответствие с Регламент (ЕО) No 1060/2009 на Европейския парламент и на Съвета (2), или централна банка, присъждаща кредитни рейтинги, към които не се прилагат разпоредбите на посочения регламент.
 (2)
 Може да възникне объркване между някои сходни термини и понятия, използвани в Регламент (ЕО) No 1060/2009 и в Регламент (ЕС) No 575/2013. „Кредитна оценка“ е термин, използван в Регламент (ЕС) No 575/2013, който се отнася както до „обозначенията“ на различните категории рейтинги, присъждани от АВКО, така и до самото присъждане на рейтинг за даден елемент. В член 3, параграф 1, буква з) и буква а) от Регламент (ЕО) No 1060/2009 обаче се прави ясно разграничение между тези две понятия, като се използват съответно термините „рейтингова категория“ и „кредитен рейтинг“. С цел да се избегне объркване, като се има предвид необходимостта от разграничаване на тези две понятия и фактът, че двата регламента се допълват взаимно, в настоящия регламент е по-подходящо да се използва терминологията на Регламент (ЕО) No 1060/2009.
 (3)
 В член 267 от Регламент (ЕС) No 575/2013 се разрешава използването на кредитни рейтинги за определяне на рисковото тегло на дадена секюритизираща позиция само когато тези кредитни рейтинги са били присъдени или одобрени от АВКО в съответствие с Регламент (ЕО) No 1060/2009. Освен това в член 268, буква б) от Регламент (ЕС) No 575/2013 се предвижда използването на кредитни рейтинги от АВКО да бъде обвързано с оповестяването от страна на АВКО на процедурите, методологиите, допусканията и ключовите елементи, които стоят в основата на оценките в съответствие с Регламент (ЕО) No 1060/2009. В допълнение на това в член 10, параграф 3 от Регламент (ЕО) No 1060/2009 се предвижда рейтинговите категории, определяни за структурирани финансови инструменти, да се разграничават ясно от рейтинговите категории, използвани за всякакви други субекти и структури. Поради това е целесъобразно да се посочи само съответствието на кредитните оценки на АВКО със степените на кредитно качество, посочени в глава 5 от Регламент (ЕС) No 575/2013, за рейтинговите категории за секюритизиращи позиции, които отговарят на всички тези


text:
условия.
 (4)
 При съотнасянето на кредитните рейтинги за секюритизиращи позиции следва да се вземат предвид такива количествени показатели, като процента на неизпълнение и загуба, както и данни от минали периоди за кредитните рейтинги, а също и качествени показатели, като например обхват на сделките, методологии и значение на рейтинговите категории. Следва обаче да се отбележи, че кредитните рейтинги за секюритизация се прилагат по отношение на широк набор от операции, които в исторически план са били извършвани по съществено разнороден начин в хода на финансовата криза през 2007—2009 г. Освен това в резултат на кризата както методологиите на АВКО, така и регулаторният подход на Съюза към секюритизацията, са в процес на промени, а рамката за секюритизация също е обект на дискусии на международно равнище. С цел да бъдат взети под внимание тези промени в регулаторната рамка и разнородните резултати от кредитните рейтинги за секюритизация, както и за да се избегнат смущения на пазара на секюритизация, е необходимо да се наблегне на качествените аспекти на анализа на наличните количествени данни.
 (5)
 В контекста на качествения анализ с цел да се гарантира обективно и последователно определяне на обхвата на съотнасянето, както и за да се подсигури плавен преход за пазара, е необходимо да се разчита на съотнасянето на кредитните оценки със степените на кредитно качество, присъдени през 2006 г. въз основа на член 97 от Директива 2006/48/ЕО на Европейския парламент и на Съвета (3). Съотнасянията, приложими към АВКО, които са присъждали рейтинги за секюритизация по това време, са се основавали не само на количествени методологии, но също така и на данни от минали периоди, свързани с кредитните рейтинги преди финансовата криза. Тези съотнасяния като цяло са били определени така, че да се гарантира обективността и съгласуваността между различните степени на риск, изразени от различни рейтингови класове, използвани за определяне на кредитни рейтинги от АВКО, работещи в този момент на пазара за секюритизация.
 (6)
 Новите АВКО, които са навлезли на пазара на секюритизации след разработването на съотнасянията през 2006 г. въз основа на член 97 от Директива 2006/48/ЕО, не са присъдили достатъчен брой рейтинги за минали периоди, за да може тези рейтинги да бъдат оценени с подходяща статистическата достоверност. Необходимо е обаче съотнасянето на кредитните оценки да се разшири със степените на кредитно качество, определени за вече утвърдени на пазара АВКО, за да обхване нови АВКО в търсене на правилния баланс между развитието на разумно съотнасяне за всички АВКО и избягването на сериозни неблагоприятни последици за конкуренцията.
 (7)
 Като се има предвид, че се прилагат различни степени на кредитно качество за изчисляването на размера на рисково претеглените експозиции съобразно стандартизирания подход при секюритизация съгласно член 251 от Регламент (ЕС) No 575/2013, които са различни от приложимите за секюритизиращи позиции съгласно рейтинговия метод, посочен в член 261 от същия регламент, следва да бъдат установени отделни съотнасяния за стандартизирания подход и рейтинговия метод.
 (8)
 Както член 251, така и член 261 от Регламент (ЕС) No 575/2013 съдържат препратки към степените на кредитно качество за пресекюритизиращи позиции. В резултат на това уредбата за секюритизацията в Регламент (ЕС) No


text:
575/2013 обхваща и пресекюритизиращите позиции. Следователно съотнасянето следва да обхваща както кредитните рейтинги на секюритизиращите, така и на пресекюритизиращите позиции.
 (9)
 След приключването на текущите регулаторни реформи, свързани с капиталовите изисквания за секюритизация, с цел да бъдат взети под внимание нови данни за минали периоди, които обхващат данни за достатъчно дълъг следкризисен период, съотнасянето следва да се актуализира, когато е наличната информация може да допринесе за подобряване на проектирането на изцяло последователна и обективна количествена методология за съотнасяне в съответствие с член 270, букви б) и в) от Регламент (ЕС) No 575/2013, като се отдава все по-голямо значение на количествените данни.
 (10)
 Като се има предвид, че акцентът е върху качествените аспекти от анализа на показателите на рейтингите за секюритизация, е необходимо редовно да се следят отчетените данни, за да се прецени необходимостта от преразглеждане на определените съотнасяния в случаите на неизпълнение на секюритизиращи позиции и да се прецени дали е необходимо изменение на начина на определяне на съотнасянето, в зависимост от случая, в съответствие с член 270, буква г) от Регламент (ЕС) No 575/2013.
 (11)
 Настоящият регламент се основава на проектите на техническите стандарти за изпълнение, представени на Комисията от Европейския надзорен орган (Европейския банков орган).
 (12)
 Европейският банков орган проведе обществени консултации по проектите на техническите стандарти за изпълнение, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от банковия сектор, създадена по силата на член 37 от Регламент (ЕС) No 1093/2010 на Европейския парламент и на Съвета (4),
 ПРИЕ НАСТОЯЩИЯ РЕГЛАМЕНТ:
 Член 1
 Таблици на съотнасянията съгласно стандартизирания подход
 Съответствието на рейтинговите категории на всяка АВКО за секюритизиращи позиции, които са предмет на стандартизиран подход, със степените на кредитно качество съгласно стандартизирания подход, представени в таблица 1 в член 251 от Регламент (ЕС) No 575/2013, е изложено в приложение I към настоящия регламент.
 Член 2
 Таблици на съотнасянията съгласно рейтинговия метод
 Съответствието на рейтинговите категории на всяка АВКО за секюритизиращи позиции, които са предмет на рейтинговия метод, със степените на кредитно качество, представени в таблица 4 в член 261, параграф 1 от Регламент (ЕС) No 575/2013, е изложено в приложение II към настоящия регламент.
 Член 3
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 11 октомври 2016 година.
 За Комисията
 Председател
 Jean-Claude JUNCKER
 (1) ОВ L 176, 27.6.2013 г., стр. 1.
 (2) Регламент (ЕО) No 1060/2009 на Европейския парламент и на Съвета от 16 септември 2009 г. относно агенциите за кредитен рейтинг (ОВ L 302, 17.11.2009 г., стр. 1).
 (3) Директива 2006/48/ЕО на Европейския парламент и на Съвета от 14 юни 2006 г. относно предприемането и осъществяването на дейност като кредитна институция (ОВ L 177, 30.6.2006 г., стр. 1).
 (4) Регламент (ЕС) No 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков


text:
орган), за изменение на Решение No 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12).
 ПРИЛОЖЕНИЕ I
 Таблица за съотнасянията съгласно стандартизирания подход, както е посочено в член 1
 Степен на кредитно качество
 1
 2
 3
 4
 Всички останали
 ARC Ratings S.A.
 Средносрочни и дългосрочни емисии
 AAASF до AA-SF
 A+SF до A-SF
 BBB+SF до BBB-SF
 BB+SF до BB-SF
 Под BB-SF
 Краткосрочни емисии
 A-1+SF, A-1SF
 A-2SF
 A-3SF
 Под A-3SF
 Axesor SA
 Рейтингова скала за структурирано финансиране
 AAA(sf) до AA-(sf)
 A+(sf) до A-(sf)
 BBB+(sf) до BBB-(sf)
 BB+(sf) до BB-(sf)
 Под BB-(sf)
 Creditreform Ratings AG
 Скала на дългосрочни рейтинги
 AAA sf, AA- sf
 A+ sf до A- sf
 BBB+ sf до BBB- sf
 BB+ sf до BB- sf
 Под BB- sf
 DBRS Ratings Limited
 Скала на дългосрочни рейтинги за задължения
 AAA (sf) до AA (нисък) (sf)
 A (висок) (sf) до A (нисък) (sf)
 BBB (висок) (sf) до BBB (нисък) (sf)
 BB (висок) (sf) до BB (нисък) (sf)
 Под BB (нисък) (sf)
 Скала на рейтинги на търговски ценни книжа и краткосрочни дългови инструменти
 R-1 (висок) (sf) до R-1 (нисък) (sf)
 R-2 (висок) (sf) до R-2 (нисък) (sf)
 R-3 (sf)
 Под R-3 (sf)
 FERI EuroRating Services AG
 Рейтингова скала
 AAAsf до AA-sf
 A+sf до A-sf
 BBB+sf до BBB-sf
 BB+sf до BB-sf
 Под BB-sf
 Рейтинги, определени от Fitch
 Скала на дългосрочни кредитни рейтинги на емитенти
 AAAsf до AA-sf
 A+sf до A-sf
 BBB+sf до BBB-sf
 BB+sf до BB-sf
 Под BB-sf
 Скала на краткосрочни рейтинги
 F1+sf, F1sf
 F2sf
 F3sf
 Под F3sf
 Japan Credit Rating Agency Ltd
 Скала на дългосрочни рейтинги на емитенти
 AAA до AA-
 A+ до A–
 BBB+ до BBB-
 От BB+ до BB–
 Под BB-
 Скала на краткосрочни рейтинги на емитенти
 J-1+, J-1
 J-2
 J-3
 Под J-3
 Kroll Bond Rating Agency
 Дългосрочни кредити
 AAA (sf) до AA- (sf)
 A+ (sf) до A- (sf)
 BBB+ (sf) до BBB- (sf)
 BB+ (sf) до BB- (sf)
 Под BB- (sf)
 Краткосрочни кредити
 K1+ (sf), K1 (sf)
 K2 (sf)
 K3 (sf)
 Под K3 (sf)
 Moody's Investors Service
 Глобална скала на дългосрочни рейтинги
 Aaa(sf) до Aa3(sf)
 A1(sf) до A3(sf)
 Baa1(sf) до Baa3(sf)
 Ba1(sf) до Ba3(sf)
 Под Ba3(sf)
 Глобална скала на краткосрочни рейтинги
 P-1(sf)
 P-2(sf)
 P-3(sf)
 NP(sf)
 Standard & Poor's Ratings Services
 Скала на дългосрочни кредитни рейтинги на емитенти
 AAA (sf) до AA- (sf)
 A+ (sf) до A- (sf)
 BBB+ (sf) до BBB- (sf)
 BB+ (sf) до BB- (sf)
 Под BB- (sf)
 Скала на краткосрочни кредитни рейтинги на емитенти
 A-1+ (sf), A-1 (sf)
 A-2 (sf)
 A-3 (sf)
 Под A-3 (sf)
 Scope Rating AG
 Глобална скала на дългосрочни рейтинги
 AAASF до AA-SF
 A+SF до A-SF
 BBB+SF до BBB-SF
 BB+SF до BB-SF
 Под BB-SF
 Глобална скала на краткосрочни рейтинги
 S-1+SF, S-1SF
 S-2SF
 S-3SF
 S-4SF
 ПРИЛОЖЕНИЕ II
 Таблица за съотнасянията съгласно рейтинговия метод, както е посочено в член 2
 Степен на кредитно качество
 1
 2
 3
 4
 5
 6
 7
 8
 9
 10
 11
 Всички останали
 ARC Ratings S.A.
 Средносрочни и дългосрочни емисии
 AAASF
 AA+SF до AA-SF
 A+SF
 ASF
 A-SF
 BBB+SF
 BBBSF
 BBB-SF
 BB+SF
 BBSF
 BB-SF
 Под BB-SF
 Краткосрочни